2007D0134 — ET — 12.01.2011 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 2. veebruar 2007, millega luuakse Euroopa Teadusnõukogu (EMPs kohaldatav tekst) (2007/134/EÜ) (EÜT L 057, 24.2.2007, p.14)

Muudetud:

Euroopa Liidu Teataja No page date ►M1 KOMISJONI OTSUS, 12. jaanuar 2011, L 9 5 13.1.2011









▼B

KOMISJONI OTSUS,

2. veebruar 2007,

millega luuakse Euroopa Teadusnõukogu

(EMPs kohaldatav tekst)

(2007/134/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 18. detsembri 2006. aasta otsust nr 1982/2006/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013), ( 1 ) eriti selle artikleid 2 ja 3, võttes arvesse nõukogu 19. detsembri 2006. aasta otsust 2006/972/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013) rakendavat eriprogrammi „Ideed”, ( 2 ) eriti selle artikli 4 lõikeid 2 ja 3, ning arvestades järgmist: (1) Seitsmenda raamprogrammi raames on eriprogrammi „Ideed” eesmärk toetada teadlaste algatatud „eesliini” teadusprojekte kõikides teaduse, tehnoloogia ja uurimistöö valdkondades teadlaste valitud teemadel. (2) Otsuses 2006/972/EÜ sätestatakse, et komisjon peaks looma Euroopa Teadusnõukogu (edaspidi „ERC”), mis tegeleks eriprogrammi „Ideed” rakendamisega. (3) Vastavalt otsuse 2006/972/EÜ artikli 4 lõikele 3 peaks ERC koosnema sõltumatust teadusnõukogust (edaspidi „sõltumatu teadusnõukogu”) ja seda toetavast spetsiaalsest rakendamiskolleegiumist. (4) Sõltumatu teadusnõukogu peaks koosnema komisjoni nimetatud kõige tuntumatest teadlastest, inseneridest ja teaduritest, kes tegutsevad oma isiklikul vastutusel ja on sõltumatud välismõjudest. Sõltumatu teadusnõukogu peaks tegutsema vastavalt otsuses 2006/972/EÜ sätestatud volitustele ja üksnes eriprogrammi „Ideed” teaduslike, tehnoloogiliste ja uurimuslike eesmärkide saavutamise huvides. (5) Sõltumatu teadusnõukogu peaks iseseisvalt valima peasekretäri, kes tegutseb tema alluvuses. Peasekretär abistab muu hulgas sõltumatut teadusnõukogu, et tagada tõhus side spetsiaalse rakendamiskolleegiumi ja komisjoniga ning jälgida selle strateegia ja seisukohtade tõhusat rakendamist spetsiaalse rakendamiskolleegiumi poolt. (6) Sõltumatu teadusnõukogu peaks tegutsema teadusliku tipptaseme, sõltumatuse, tõhususe ja läbipaistvuse põhimõtete kohaselt. Komisjon peaks tegutsema kõnealuse teadusnõukogu sõltumatuse, terviklikkuse ja funktsionaalse tõhususe tagajana. (7) Sõltumatu teadusnõukogu liikmete jaoks tuleks ette näha teabe avaldamise eeskirjad, piiramata komisjoni turvalisuseeskirju, mis on kehtestatud komisjoni otsuse 2001/844/EÜ, ESTÜ, Euratom ( 3 ) lisas. (8) Sõltumatu teadusnõukogu liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. ( 4 ) (9) Sõltumatu teadusnõukogu asutajaliikmete valimiseks moodustati sõltumatu kõrgetasemeline eksperdikomisjon. Pärast laiaulatuslikke konsultatsioone teadus- ja akadeemilise ringkonnaga esitas nimetatud komisjon soovitused sõltumatu teadusnõukogu liikmete valimisel kohaldatavate tegurite ja kriteeriumide kohta ning asutajaliikmete endi kohta. (10) Spetsiaalne rakenduskolleegium tuleks luua välise struktuurina täitevasutuse kujul, mis moodustatakse eraldi õigusaktiga vastavalt nõukogu 19. detsembri 2002. aasta määrusele (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded. ( 5 ) (11) Kuni selle täitevasutuse loomise ja tegevuse alustamiseni täidab selle ülesandeid spetsiaalne komisjoni talitus. (12) Käesoleva otsuse mõju eelarvele võetakse arvesse eriprogrammi „Ideed” raamistikus tehtava rahastamisotsuse puhul ning välist struktuuri käsitlevale komisjoni ettepanekule lisatavas finantsselgituses, ning arvestades järgmist: ON TEINUD JÄRGMISE OTSUSE:







1.

PEATÜKK

EUROOPA TEADUSNÕUKOGU (ERC)

▼M1

Artikkel 1

Loomine

Eriprogrammi „Ideed” rakendamiseks luuakse Euroopa Teadusnõukogu, mis alustab tegevust 2. veebruaril 2007 ning tegutseb kuni 31. detsembrini 2013. Euroopa Teadusnõukogu koosneb sõltumatust teadusnõukogust ja Euroopa Teadusnõukogu rakendusametist, mis on loodud komisjoni otsusega 2008/37/EÜ. ( 6 )

▼B







2.

PEATÜKK

SÕLTUMATU TEADUSNÕUKOGU

Artikkel 2

Loomine

Käesolevaga luuakse sõltumatu teadusnõukogu.

Artikkel 3

Ülesanded

1. Sõltumatule teadusnõukogule usaldatakse otsuse 2006/972/EÜ artikli 5 lõikes 3 sätestatud ülesanded.

2. Sõltumatu teadusnõukogu kehtestab muu hulgas programmi teadustöö üldstrateegia ning tal on täielik voli otsustada, milliseid teadusuuringuid rahastatakse kooskõlas otsuse 2006/972/EÜ artikli 6 lõikega 6, samuti tagab ta tegevuse kvaliteedi teaduslikust vaatenurgast. Ilma et see piiraks komisjoni vastutust, on nõukogu ülesandeks aasta tööprogrammi koostamine, vastastikuse eksperdihinnangu menetluse kehtestamine ning samuti eriprogrammi „Ideed” rakendamise järelevalve ja kvaliteedikontroll.

▼M1

3. Sõltumatu teadusnõukogu ja Euroopa Teadusnõukogu rakendusamet teevad koostööd, et tagada eriprogrammi „Ideed” järjekindel ja tõhus rakendamine ning viia Euroopa Teadusnõukogu tegevuse teaduslikud ja haldusaspektid üksteisega vastavusse. See koostöö hõlmab Euroopa Teadusnõukogu tegevust käsitleva teabe järjekindlat edastamist, milleks luuakse Euroopa Teadusnõukogu tegevuse eri aspekte käsitlev ühine veebileht.

▼B

Artikkel 4

Koosseis

1. Sõltumatu teadusnõukogu koosneb kuni 22 liikmest.

2. Sõltumatu teadusnõukogu koosneb Euroopa teadusringkondade kõige kõrgetasemelisematest asjakohaste teadmistega esindajatest, kes esindavad eri uurimisvaldkondi ning tegutsevad isiklikult, esindamata poliitilisi või muid huve.

3. Käesolevaga nimetatakse sõltumatu teadusnõukogu asutajaliikmed, kes on valitud I lisas sätestatud tegurite ja kriteeriumide alusel ning loetletud II lisas.

▼M1

4. Komisjon nimetab I lisas sätestatud tegurite ja kriteeriumide alusel tulevased liikmed, kes valitakse sõltumatu teadusnõukogu poolt heaks kiidetud sõltumatu ja läbipaistva menetluse teel, konsulteerides ka teadusringkondadega ning andes aru Euroopa Parlamendile ja nõukogule. Tulevaste liikmete nimed avaldatakse vastavalt määrusele (EÜ) nr 45/2001. Selleks võib luua sõltumatutest ekspertidest koosneva alalise kõrgetasemelise valimiskomitee kui eksperdirühma, kellele makstakse tasu eriprogrammi „Ideed” tegevuseelarvest.

▼B

5. Liikmed täidavad oma ülesandeid välistest mõjudest sõltumatult. Nad teavitavad komisjoni aegsasti mis tahes huvide konfliktist, mis võib kahjustada nende erapooletust.

6. Liikmed määratakse ametisse neljaks aastaks ja nende ametiaega võib pikendada ühel korral rotatsiooni alusel, mis tagab kõnealuse nõukogu tegevuse järjepidevuse. Liikme võib siiski ametisse määrata ka maksimaalsest ametiajast lühemaks ajaks, et tagada liikmete rotatsioon. Liikmed jäävad ametisse kuni uute liikmete nimetamiseni või oma ametiaja lõpuni.

7. Kui liige lahkub ametist või kui lõpeb ametiaeg, mida ei saa uuendada, nimetab komisjon uue liikme.

8. Erandolukorras võib komisjon sõltumatu teadusnõukogu usaldusväärsuse ja/või selle tegevuse järjepidevuse tagamiseks lõpetada omal algatusel liikme ametiaja.

▼M1 —————

▼B

Artikkel 5

Põhimõtted ja meetodid

1. Teadusnõukogu peab tegutsema erapooletult ja sõltumatult.

2. Vajaduse korral konsulteerib sõltumatu teadusnõukogu teaduse, tehnoloogia ja uurimistööga seotud ringkonnaga.

3. Sõltumatu teadusnõukogu tegutseb üksnes eriprogrammi „Ideed” teaduslike, tehnoloogiliste ja uurimuslike eesmärkide saavutamise huvides. Kõnealune nõukogu tegutseb usaldusväärselt ja ausalt ning teeb oma tööd tõhusalt ja võimalikult läbipaistvalt.

▼M1

4. Sõltumatu teadusnõukogu annab aru komisjonile, jätkab tihedat koostööd komisjoni ja Euroopa Teadusnõukogu rakendusametiga ning kehtestab selleks vajaliku korra.

▼B

5. Ülesannete täitmisel saadud teavet ei tohi avalikustada, kui see on komisjoni või sõltumatu teadusnõukogu esimehe arvates konfidentsiaalne.

▼M1

6. Komisjon annab teadusnõukogu tööks vajalikku teavet ja abi, et see saaks tegutseda erapooletult ja sõltumatult. Sõltumatu teadusnõukogu esimehe ja aseesimeeste toetamiseks haldus- või nõustamisküsimustes võib kasutada otsuse nr 1982/2006/EÜ III lisas osutatud kooskõlastus- ja toetusmeedet.

▼B

7. Teadusnõukogu annab komisjonile korrapäraselt aru ning esitab teavet ja pakub abi, mis on vajalikud aruandlust hõlmavateks komisjoni ülesanneteks (nt iga-aastane aruanne, iga-aastane tegevusaruanne).

▼M1

8. Sõltumatule teadusnõukogule tagatakse kooskõlas III lisas sätestatud menetlusega juurdepääs Euroopa Teadusnõukogu rakendusameti valduses olevatele dokumentidele ja andmetele.

▼B

Artikkel 6

Toimimine

1. Sõltumatu teadusnõukogu valib oma liikmete hulgast esimehe ja kaks aseesimeest, kes esindavad nõukogu vastavalt selle töökorrale ning juhivad ja abistavad seda töö korraldamisel, kaasa arvatud koosolekute päevakorra ja dokumentide ettevalmistamisel.

2. Sõltumatu teadusnõukogu esimeest ja aseesimehi võib nimetada vastavalt ka Euroopa Teadusnõukogu presidendiks ja asepresidentideks.

▼M1

3. Sõltumatu teadusnõukogu võtab vastu oma töökorra, milles sätestatakse üksikasjalikult käesoleva artikli lõikes 1 osutatud valimised, samuti toimimisjuhend võimaliku huvide konflikti käsitlemiseks ning isikuandmete töötlemiseks kooskõlas määrusega (EÜ) nr 45/2001.

4. Sõltumatu teadusnõukogu tuleb kokku plenaaristungil kuni viis korda aastas nii tihti, kui see on tema tööks vajalik. Plenaaristungite kokkuvõtlikud protokollid avaldatakse Euroopa Teadusnõukogu veebilehel.

▼B

5. Sõltumatu teadusnõukogu esimees võib otsustada pidada piiratud osalusega koosolekuid.

▼M1

6. Sõltumatu teadusnõukogu võib moodustada oma liikmetest alalisi komiteesid, töörühmi ja muid sõltumatu teadusnõukogu konkreetsete ülesannetega tegelevaid struktuure.

▼B

Artikkel 7

Euroopa Teadusnõukogu peasekretär

1. Sõltumatu teadusnõukogu valib iseseisvalt peasekretäri, kes tegutseb tema alluvuses. Peasekretär abistab muu hulgas sõltumatut teadusnõukogu, et tagada selle tõhus koostöö komisjoniga ja spetsiaalse rakendamiskolleegiumiga.

2. Peasekretäri ülesanded määratleb sõltumatu teadusnõukogu. Need ülesanded hõlmavad spetsiaalse rakendamiskolleegiumi poolt sõltumatu teadusnõukogu vastuvõetud strateegia ja seisukohtade tõhusa rakendamise jälgimist.

3. Toetus peasekretäri ametikoha loomiseks ja tema tegevuseks tagatakse eriprogrammi „Ideed” raames.

4. Peasekretäri ametiaeg ei tohi ületada 30 kuud ning seda võib pikendada ühel korral.

▼M1

Artikkel 8

Tasud ja koosolekukulud

1. Sõltumatu teadusnõukogu liikmetele makstakse ülesannete täitmise ja plenaaristungitel osalemise eest tööle vastavat tasu. Tasud ning reisi- ja elamiskulud kantakse eriprogrammile „Ideed” eraldatud tegevuseelarvest. Tasud ja nendega seotud rakenduseeskirjad on sätestatud IV lisas.

2. Muude koosolekute kui plenaaristungite puhul kannab sõltumatu teadusnõukogu liikmete reisikulud ja vajaduse korral nende ülesannete täitmiseks vajalikud elamiskulud Euroopa Teadusnõukogu rakendusamet vastavalt komisjoni välisekspertide kulude hüvitamise korrale ( 7 ). Samuti on lubatud katta sõltumatu teadusnõukogu töö juhtimiseks vajalike selliste muude koosolekutega seotud reisi- ja elamiskulud, kui Euroopa Teadusnõukogu rakendusamet on need eelnevalt heaks kiitnud.

▼B







3.

PEATÜKK

Artikkel 9

Spetsiaalne rakendamiskolleegium

Spetsiaalne rakenduskolleegium luuakse välise struktuurina; kuni kõnealuse välise struktuuri loomise ja tegevuse alustamiseni täidab selle ülesandeid spetsiaalne komisjoni talitus.







4.

PEATÜKK

ÜLDSÄTTED

Artikkel 10

Jõustumine

Käesolev otsus jõustub selle vastuvõtmise päeval.









I LISA

Sõltumatu teadusnõukogu liikmete valimisel kohaldatavad tegurid ja kriteeriumid

Sõltumatu teadusnõukogu koosseis peab näitama, et nõukogu suudab olla tunnustatud ja täielikult sõltumatul teaduslikul juhtpositsioonil, mis ühendab tarkuse ja kogemuse visiooni ja kujutlusvõimega. Sõltumatu teadusnõukogu usaldusväärsus rajaneb sellesse kuuluvate naiste ja meeste omadustel tervikuna ning nad peaksid kollektiivselt esindama kogu Euroopa teadusringkonda. Sõltumatu teadusnõukogu liikmetel peab tippteadlastena olema laitmatu maine, nad peavad olema sõltumatud ja teadustööle pühendunud. Üldjuhul peavad nad olema tegevteadlased või hiljuti teadustöö lõpetanud teadlased, kes on juhtinud teadustööd Euroopa või maailma tasandil. Arvestada tuleks ka nooremate, järgmise põlvkonna teadlastega.

Liikmed peavad peegeldama teadustööga seotud teadusharude ulatust, hõlmates nii täppis- ja inseneriteadust kui ka sotsiaal- ja humanitaarteadusi. Samas ei tohi neid käsitada konkreetse teadusharu või -suuna esindajana ning nad ei tohiks pidada end oma ala esindajaks; neil peaks olema laiapõhjaline visioon, mis peegeldab arusaamist olulistest teadusalastest arengusuundadest, kaasa arvatud teadusharude vahelised uuringud, ja vajadusest Euroopa tasandil tehtavate teadusuuringute järele.

Lisaks tõendatud mainele teadlaste ja teaduritena peaks liikmetel tervikuna olema laialdased kogemused, mis on saadud mitte üksnes Euroopas, vaid ka teistes teadustööga tõsiselt tegelevates maailmaosades. See võib hõlmata kogemusi sellistes valdkondades nagu põhiliste teadusuuringute toetamine ja edendamine, teadusuuringute korraldamine ja juhtimine ning teadmiste edasiandmine ülikoolides, akadeemiates ja tööstusvallas, samuti arusaama riiklikust ja rahvusvahelisest teadustegevusest, asjakohastest teadustöö rahastamiskavadest ja laiemast poliitilisest kontekstist, kuhu Euroopa Teadusnõukogu kuulub.

Liikmed peaksid esindama teadusringkonna eri osasid ja teadusasutusi, kus teadusuuringuid tehakse; liikmetel peaks olema näiteks ülikoolidest, uurimisinstituutidest, akadeemiatest, rahastamisasutustest ning äri- ja tööstusvallas tehtud teadusuuringutest saadud kogemused. Liikmete kogemused peaksid olema saadud rohkem kui ühest riigist ja mõned neist peaksid pärinema väljaspool Euroopat asuvatest teadusringkondadest.

▼M1









II LISA







EUROOPA TEADUSNÕUKOGU SÕLTUMATU TEADUSNÕUKOGU LIIKMED Nimi ja asutus Ametiaja lõpp Claudio BORDIGNON, San Raffaele Teadusinstituut, Milano 1. veebruar 2013 Nicholas CANNY, National University of Ireland, Galway 31. detsember 2013 Sierd A.P.L.CLOETINGH, Free University of Amsterdam 26. aprill 2013 Mathias DEWATRIPONT, Université Libre de Bruxelles 1. veebruar 2013 Tomasz DIETL, Poola Teaduste Akadeemia 31. detsember 2013 Daniel DOLEV, The Hebrew University of Jerusalem 31. detsember 2013 Carlos M. DUARTE, Hispaania Teadusnõukogu, Mallorca 26. aprill 2013 Daniel ESTEVE, CEA Saclay 31. detsember 2013 Pavel EXNER, Doppleri Instituut, Praha 31. detsember 2013 Hans-Joachim FREUND, Fritz-Haber-Institut, Berliin 1. veebruar 2013 Timothy HUNT, London Research Institute 31. detsember 2013 Carl-Henrik HELDIN, Ludwig Institute for Cancer Research 31. detsember 2013 Norbert KROÓ, Ungari Teaduste Akadeemia 1. veebruar 2013 Maria Teresa LAGO, Porto Ülikool 1. veebruar 2013 Henrietta L. MOORE, University of Cambridge 26. aprill 2013 Helga NOWOTNY, Wissenschaftszentrum, Viin 31. detsember 2013 Christiane NÜSSLEIN-VOLHARD, Max-Planck-Institute for Developmental Biology, Tübingen 1. veebruar 2013 Alain PEYRAUBE, CNRS, Pariis 31. detsember 2013 Jens ROSTRUP-NIELSEN, Haldor Topsoe A/S 1. veebruar 2013 Mart SAARMA, Helsingi Ülikool 31. detsember 2013 Anna TRAMONTANO, Rooma La Sapienza Ülikool 31. detsember 2013 Isabelle VERNOS, Centre Regulació Genómica, Barcelona 31. detsember 2013

▼M1









III LISA

JUURDEPÄÄS DOKUMENTIDELE JA ANDMETELE

Juurdepääs dokumentidele ja andmetele

1. Sõltumatu teadusnõukogu võib talle usaldatud ülesannete täitmiseks taotleda juurdepääsu Euroopa Teadusnõukogu rakendusameti valduses olevatele dokumentidele ning töödelda rakendusameti valduses olevaid andmeid.

2. Lisaks nendele materjalidele, mille puhul sõltumatu teadusnõukogu omab juurdepääsuõigust vastavalt üldsusele juurdepääsu võimaldamise korrale, ( 8 ) tagab Euroopa Teadusnõukogu rakendusamet sõltumatule teadusnõukogule juurdepääsu ka dokumentidele ja andmetele, mis on vajalikud tema ülesannete täitmiseks, tingimusel et järgitakse Euroopa Liidu õigusaktides isikuandmete konfidentsiaalsuse, turvalisuse ja kaitse suhtes kehtestatud kohustusi.

3. Sõltumatu teadusnõukogu liikmed kasutavad kõnealuseid dokumente ja andmeid ainult selle konkreetse eesmärgi saavutamiseks või ülesande täitmiseks, milleks juurdepääs anti, ning kohustuvad hoidma kõnealuseid andmeid konfidentsiaalsena.

4. Selleks et vältida andmete ja dokumentide loata avaldamist, neile loata juurdepääsu, nende juhuslikku või ebaseaduslikku hävitamist, kaotsiminekut või muutmist, sätestatakse andmetele juurdepääsu ja nende töötlemise turvalisuse ning konfidentsiaalsuse tagamiseks asjakohased korralduslikud ja tehnilised meetmed.

Juurdepääs isikuandmetele

5. Sõltumatu teadusnõukogu liikmed, kellele väljastatakse isikuandmed, tagavad, et andmeid töödeldakse kooskõlas määruses (EÜ) nr 45/2001 ning Euroopa Parlamendi ja nõukogu direktiivis 95/46/EÜ ( 9 ) isikuandmete kaitse kohta sätestatuga.

6. Sõltumatu teadusnõukogu liikmed ei töötle isikuandmeid viisil, mis ei ole kooskõlas eesmärkide ja ülesannetega, mille jaoks andmed edastati.

7. Sõltumatu teadusnõukogu liikmed peavad hoolikalt silmas kogutud ja töödeldud isikuandmete seaduslikkust, nõuetekohasust, asjaomasust, täpsust ja vajalikkust ning isikuandmetega seotud ajalisi piiranguid.

Teave

8. Kui juurdepääsu dokumentidele ja andmetele või juurdepääsu isikuandmetele ei ole võimalik tagada isikuandmete kaitse, konfidentsiaalsuse, turvalisuse ja avalike huvidega seotud põhjustel, esitab Euroopa Teadusnõukogu rakendusamet sõltumatule teadusnõukogule kirjaliku selgituse juurdepääsu võimaldamisest keeldumise põhjuste kohta, samuti kõnealust teemat käsitleva mis tahes teabe, mida ta õigusaktide sätete alusel peab võimalikuks väljastada.









IV LISA

ERC sõltumatu teadusnõukogu liikmetele nõukogu plenaaristungitel osalemise eest tasu maksmine ning osalemisega seotud eeskirjad

Sõltumatu teadusnõukogu liikmete tasustamine ja aastas viiel plenaaristungil osalemise kulud (reisi- ja elamiskulud) hüvitatakse sihtotstarbelise töölevõtukirja põhjal järgmise korra alusel.

Sõltumatu teadusnõukogu plenaaristung kestab tavaliselt 1,5 päeva.

Sõltumatu teadusnõukogu liikmetele makstakse 2 000 eurot teadusnõukogu plenaaristungil täieliku osalemise eest või 1 000 eurot mittetäieliku osalemise eest.

Sõltumatu teadusnõukogu aseesimeestele makstakse 3 500 eurot teadusnõukogu plenaaristungil täieliku osalemise eest või 1 750 eurot mittetäieliku osalemise eest.

Sõltumatu teadusnõukogu esimehele makstakse 5 000 eurot teadusnõukogu plenaaristungil täieliku osalemise eest või 2 500 eurot mittetäieliku osalemise eest.

Euroopa Teadusnõukogu rakendusameti direktori või tema volitatud esindaja poolt kinnitatud tasu maksmine toimub sõltumatu teadusnõukogu esimehe ja Euroopa Teadusnõukogu rakendusameti direktori või nende volitatud esindajate kinnitatud osalejate nimekirja alusel. Osalejate nimekiri sisaldab iga osaleja puhul märget selle kohta, kas ta võttis osa kogu plenaaristungist („täielik osalemine”) või mitte („mittetäielik osalemine”).